Onderwyser van Orania in hof op aanklagte van verkragting | Netwerk24
Deur Ntwagaae Seleka, News24 14 Oktober 2019 06:42
'n Proefonderwyser wat na bewering seks met 'n minderjarige kind in Orania gehad het verskyn na verwagting Maandag in die landdroshof in Hopetown in die Noord-Kaap
Die man, wie se naam nie bekend gemaak mag word nie, is op borgtog van R5 000 vrygelaat nadat hy op 23 September in hegtenis geneem is. Hy word van verkragting aangekla.
Volgens Carel Boshoff, voorsitter van die direksie van die Volkskool Orania, waar die man skoolgehou het toe die beweerde misdaad gepleeg is, het vroeër gesê die presiese omstandighede is nie bekend nie.
Boshoff sê hulle het op 16 September van die voorval bewus geword toe lede van die polisie se kinderbeskermingsdienste die skool besoek het nadat hulle 'n klag van kindermolestering ontvang het.
In daardie stadium was die proefonderwyser besig met sy praktiese opleiding in Johannesburg en is hy via WhatsApp gevra om met die hoof van die skool in Orania in verbinding te tree.
'n Brief is aan die man met sy terugkeer na Orania op 21 September oorhandig en hy is twee dae later in hegtenis geneem. Volgens die brief word die man nie op die skoolgronde toegelaat nie en mag hy ook nie kontak met enige van die leerlinge hê nie.